Il-Kunsill: JILQA' l-Komunikazzjoni tal-Kummissjoni tal-25 ta' Ottubru 2016 dwar il-bini ta' sistema ta' taxxa korporattiva ġusta, kompetittiva u stabbli għall-UE (dok. 13729/16) u proposti leġislattivi relatati; IFAKKAR fil-konklużjonijiet tal-Kunsill Ewropew tat-18 ta' Diċembru 2014 li jiddikjaraw il-ħtieġa urġenti li jsir progress fl-isforzi għall-ġlieda kontra l-evitar tat-taxxa u l-ippjanar aggressiv tat-taxxa, kemm fuq livell globali kif ukoll fuq dak tal-UE u JTENNI l-impenn tiegħu lejn il-prinċipji tat-tassazzjoni internazzjonali; IFAKKAR fil-konklużjonijiet tiegħu dwar l-Erożjoni tal-Bażi u t-Trasferiment tal-Profitt (BEPS), adottati fit-8 ta' Diċembru 2015 (dok. 15150/15) u dwar il-Komunikazzjoni tal-Kummissjoni tal-5 ta' Lulju 2016 dwar miżuri ulterjuri biex jittejbu t-trasparenza u l-ġlieda kontra l-evażjoni u l-evitar tat-taxxa tal-11 ta' Ottubru 2016 (dok. 13139/16); JAGĦRAF l-aħħar kisbiet importanti fil-qasam tat-tassazzjoni korporattiva fl-Unjoni u b'mod partikolari l-leġislazzjoni maħsuba biex iżżid it-trasparenza tat-taxxa u tiżgura li l-kumpanniji li joperaw fl-Unjoni Ewropea jħallsu t-taxxi fejn isiru profitti; ITENNI l-importanza li nkomplu nippromwovu l-governanza tajba tat-taxxa fir-relazzjonijiet tal-UE mas-sħab internazzjonali biex jiġu żgurati kundizzjonijiet ugwali effettivi bejn l-Istati Membri tal-UE u Stati terzi; JAPPROVA l-fehma li l-ambjent fiskali tal-UE jista' jgawdi minn qafas progressiv għal tassazzjoni korporattiva effiċjenti li tgħin it-tkabbir, ġusta u effettiva fit-trattament tal-prattika ta' ppjanar aggressiv tat-taxxa, mingħajr preġudizzju għall-kompetenza tal-Istati Membri f'dawn l-affarijiet; JISSOTTOLINJA l-importanza li jkun hemm regoli tat-taxxa korporattiva li joffru stabbiltà, ċertezza legali u simplifikazzjoni amministrattiva lil kumpanniji kbar kif ukoll intrapriżi żgħar u ta' daqs medju (SMEs) u, fid-dawl ta' dan, JILQA' aktar diskussjoni dwar il-proposta għal Bażi Komuni tat-Taxxa Korporattiva (BKTK) u dwar Bażi Komuni Konsolidata tat-Taxxa Korporattiva (BKKTK); JINNOTA l-approċċ ta' żewġ fażijiet propost mill-Kummissjoni b'rabta mal-proposti għal Bażi Komuni tat-Taxxa Korporattiva (BKTK) u dwar Bażi Komuni Konsolidata tat-Taxxa Korporattiva (BKKTK) u JAPPOĠĠA l-fehma li bħala prijorità l-ħidma għandha tiffoka fuq l-elementi ta' bażi tat-taxxa komuni; JIEĦU NOTA tal-inċentivi għar-riċerka u l-iżvilupp, u l-innovazzjoni kif ukoll inċentivi għall-investiment fuq livell tal-UE proposti mill-Kummissjoni u JISTIEDEN lill-Istati Membri jissoktaw bid-diskussjoni dwar l-evalwazzjoni tal-ħtieġa u l-valur miżjud tal-elementi proposti għal din il-kwistjoni; JAQBEL li r-regoli internazzjonali tat-taxxa li hemm bħalissa, f'ċerti każijiet, jistgħu jwasslu għal tassazzjoni doppja u nontassazzjoni doppja li għandhom jiġu eliminati permezz ta' miżuri koordinati tal-UE u Jagħraf li hemm ħtieġa li jiġu analizzati l-mekkaniżmi eżistenti ta' sejbien ta' soluzzjoni għat-tilwim biex tiżdied iċ-ċertezza fiskali għan-negozju fl-UE; Għaldaqstant JISTENNA B'INTERESS l-eżami tal-proposta għal Mekkaniżmu ta' Soluzzjoni għat-Tilwim tat-Tassazzjoni Doppja fl-Unjoni Ewropea għan-negozji l-UE; JINNOTA l-iskeda ambizzjuża proposta mill-Kummissjoni fil-proposti dwar il-BKTK, il-BKKTK u l-Mekkaniżmi għas-Soluzzjoni tat-Tilwim dwar it-Tassazzjoni Doppja, u JAPPELLA biex isir progress mill-aktar fis fuq l-analiżi ta' dawn il-fajls leġislattivi; JISTIEDEN lill-Presidenzi li jmiss jippjanaw ix-xogħol fuq il-proposti tal-BKTK u l-BKKTK fuq il-linja ta' dan li ġej: (a) Bħala bidu, l-Istati Membri għandhom jikkonċentraw l-isforzi tagħhom fuq ir-regoli għall-kalkoli tal-bażi tat-taxxa u, b'mod partikolari, fuq l-elementi l-ġodda tal-inizjattiva mnedija mill-ġdid (kapitoli I sa V); (b) L-Istati Membri għandhom imbagħad jikkonċentraw fuq l-elementi li fadal tal-bażi komuni (kapitoli VI sa XI), jiġifieri: i) dawk li diġà ġew diskussi b'mod estensiv fil-proposta tal-2011 għal BKKTK, u ii) dawk li huma inklużi fid-Direttiva tal-Kunsill (UE) 2016/1164 tat-12 ta' Lulju 2016 adottata dan l-aħħar li tistabbilixxi regoli kontra l-prattiki ta' evitar tat-taxxa li jaffettwaw direttament il-funzjonament tas-suq intern; (c) Il-konsolidazzjoni tat-taxxa għandha tiġi eżaminata mingħajr dewmien ladarba d-diskussjoni dwar dawn l-elementi tkun ġiet konkluża b'suċċess; IFAKKAR fl-istqarrija tiegħu dwar id-diskrepanzi ibridi fil-laqgħa tal-Kunsill (ECOFIN) fit-12 ta' Lulju 2016, u b'hekk JILQA' l-proposta li temenda d-Direttiva (EU) 2016/1164 fir-rigward tad-diskrepanzi ibridi ma' pajjiżi terzi; JIRRIKONOXXI li dawn l-inizjattivi jistgħu jikkontribwixxu biex jibnu sistema ta' taxxa korporattiva ġusta, kompetittiva u stabbli għall-UE. Komunikazzjoni tal-Kummissjoni lill-Parlament Ewropew u lill-Kunsill tal-25 ta' Ottubru 2016 dwar il-bini ta' sistema ta' taxxa korporattiva ġusta, kompetittiva u stabbli għall-UE (dok. 13729/16). Ara l-paġna tal-laqgħa